- Hindi News
- National
- रोक के बाद भी केंद्राध्यक्ष ले गए मोबाइल परीक्षा के दौरान घनघनाई घंटी, छात्र चौंके
रोक के बाद भी केंद्राध्यक्ष ले गए मोबाइल परीक्षा के दौरान घनघनाई घंटी, छात्र चौंके
20 मिनिट देरी से पहुंचा छात्र: गिड़गिड़ाया तब मिल गया प्रवेश
माशिमं द्वारा आयोजित कक्षा दसवीं की बोर्ड परीक्षा गुरूवार को संस्कृत विषय के साथ शुरू हुई। पहला पेपर होने से छात्र तनावग्रस्त नजर आए। शहर के सभी परीक्षा केंद्रों पर सुबह 7.30 बजे से ही विद्यार्थी पहुंच गए थे। इस दौरान छात्र नोटिस बोर्ड पर रोल नंबर देखते रहे। सुबह 8 बजे से कक्षाओं में जाने मिला। हालांकि संस्कृत का पेपर सरल आने पर परीक्षा के बाद छात्र खुश नजर आए। भास्कर टीम ने शहर के कुछ परीक्षा केंद्र का जायजा लिया, जिसमें रोचक मामले सामने आए।
केंद्राध्यक्ष परीक्षा कक्ष में रखे थे मोबाइल: सुबह करीब 9 बजे महाराणा प्रताप हायर सेकेंडरी स्कूल का जायजा लिया। यहां पर ओजस्विनी सहित एक अन्य निजी स्कूल के छात्र परीक्षा दे रहे थे। इस दौरान केंद्राध्यक्ष व्हीएस कुर्मी परीक्षा केंद्र का निरीक्षण कर रहे थे। उसी दौरान उनके मोबाइल में घंटी बज उठी। जब उनसे पूछा गया कि परीक्षा केंद्र में मोबाइल रखने पर मनाही है तो उन्होंने कहा कि शिक्षा विभाग से बार-बार फोन आ जाते हैं इसलिए मोबाइल रखे हुए हैं। बाकी सभी शिक्षकों के मोबाइल एक जगह रखवा दिए हैं।
दमोह। एक्सीलेंस स्कूल में अपने साथी के साथ परीक्षा देता विनोद चौरसिया।
छात्र चश्मा भूल आए,
बाद में पिताजी देने आए
अग्रवाल स्कूल में मॉडल व एक्सीलेंस स्कूल के छात्र परीक्षा दे रहे थे। यहां पर मॉडल स्कूल के छात्र प्रमोद अठ्या अपना चश्मा घर पर भूल आया। जिससे उसे परीक्षा देने में परेशानी हो रही थी। इसी बीच करीब 9.15 बजे छात्र के पिताजी स्कूल पहुंचे और गेट पर अपने बेटे का नाम बताकर चपरासी को चश्मा दे गए। जिसके बाद केंद्राध्यक्ष चश्मा लेकर छात्र के पास पहुंची। चश्मा मिलते ही छात्र पेपर हल करने लगा।
सशस्त्र बल की मौजूदगी में हुई परीक्षा : बटियागढ़। बटियागढ़ में हाईस्कूल की परीक्षा सशस्त्र सुरक्षा बलों की मौजूदगी में शुरू कराई गई। बटियागढ़ में एक्सीलेंस स्कूल एवं सरस्वती शिशु मंदिर में परीक्षा केंद्र बनाया गया है। जिसमें सरस्वती शिशु मंदिर को अतिसंवेदनशील एवं बटियागढ़ हाईस्कूल को संवेदनशील केंद्र घोषित किया गया। इन दोनों स्कूल में नकल की संभावना के चलते एसएफ के जवान तैनात किए गए। ताकि नकल माफिया स्कूल में सक्रिय न हो सके।
एक्सीलेंस स्कूल में जिले भर के प्राइवेट परीक्षार्थी परीक्षा दे रहे थे। यहां पर मनकोरा गांव से आए दसवीं का छात्र विनोद पिता कालूराम चौरसिया अपने साथी अरबाद के साथ परीक्षा दे रहा था। छात्र विनोद ने बताया कि बीते वर्ष गेहूं की थ्रेसिंग करते समय उसका एक हाथ कट गया था। जिससे वह बीते वर्ष रेगुलर परीक्षा नहीं दे पाया। इलाज के बाद उसे नकली हाथ लगाया गया लेकिन वह लिख नहीं सकता, इसलिए साथी के माध्यम से परीक्षा दे रहा है। इसी तरह भूपेंद्र पिता रामू अहिरवार जो बोल नहीं सकता, उसने भी पूरे उत्साह के साथ परीक्षा दी।
शहर के एमएलबी स्कूल में सुबह 9.50 बजे छात्र मोनू सेन परीक्षा देने पहुंचा। इस दौरान समय निकलने के कारण उसे परीक्षा में जाने नहीं दिया गया। बाद में उसके पिताजी ने शिक्षकों के सामने गिड़गिड़ाते हुए अपनी परेशानी बताई तो उसे परीक्षा में बैठने दिया गया। छात्र के पिता ने बताया कि वह 40 किमी दूर अधरोटा गांव से बस से आया था। लेकिन बस लेट हो गई। बस स्टैंड से आने में भी दस मिनिट लग गए। उसकी परेशानी सुनकर शिक्षकों ने उसे अंदर जाने दिया।
tgl_Latn sot_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva